Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : Pv 278/12/8807	Michalovce, 26.6.2012
EEČ : 2-66-182-2012

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Michalovce
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Dňa 4.4.2012 v čase okolo 13.00 hod. na ulici Kukorelliho v Michalovciach, 50 m od bytového vchodu č. 9 mal v zadnom vrecku nohavíc uložený priesvitný PVC sáčok, v ktorom prechovával lisovanú sušenú rastlinu konope (Cannabis), zaradenú v zmysle zákona č. 139/1998 Z. z. v znení neskorších predpisov do I. skupiny omamných látok, a to o hmotnosti 1000 mg s obsahom viac ako 30 mg účinnej látky THC, z ktorej by bolo možné podľa znaleckého posudku pripraviť minimálne tri obvykle jednorázové dávky drogy, pričom túto látku si predtým v ten istý deň zaobstaral na ul. Užhorodskej v Michalovciach od neznámej osoby.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Okresného riaditeľstva PZ, Obvodného oddelenia PZ XXXXX pod sp. zn. XXXXX zo dňa 4.4.2012 bolo začaté trestné stíhanie vo veci podľa § 199 ods.1 Tr. poriadku a následne bolo XXXXX dňa 31.5.2012 vznesené obvinenie podľa § 206 ods.1 Tr. poriadku pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. zákona tak, ako je to uvedené vo výrokovej časti tohto uznesenia. 

        Poverený príslušník PZ po ukončení vyšetrovania predložil tunajšej prokuratúre vyšetrovací spis s návrhom na podmienečné zastavenie trestného stíhania. Preskúmaním návrhu a na vec vzťahujúceho sa spisu som dospel k záveru, že sú splnené tak formálne, ako aj materiálne predpoklady na takýto postup.

Obvinený svojím konaním naplnil pojmové znaky skutkovej podstaty prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Tr. zákona tým, že neoprávnene pre vlastnú potrebu prechovával rastlinu konope s obsahom THC, teda drogu ktorá je podľa zákona č.139/1998 Z.z. o omamných látkach, psychotropných látkach a prípravkoch v znení neskorších zmien a doplnkov zaradená v I. skupine omamných látok v rozsahu troch jednorázových dávok. Za uvedený prečin možno uložiť trest odňatia slobody až na tri roky. Obvinený vyhlásil, že spáchal skutok, za ktorý je stíhaný a potvrdil, že okolnosti uvedené v uznesení o vznesení obvinenia sa zakladajú na pravde. Svoje konanie oľutoval a zároveň dal výslovne súhlas na postup podľa § 216 Tr. poriadku. Súhlasil tiež s podmienkami podmienečného zastavenia trestného stíhania.

	Obvinený XXXXX doposiaľ nebol súdne trestaný. Z miesta bydliska nie je bližšie hodnotený. Vzhľadom na osobu páchateľa s prihliadnutím na jeho doterajší život, zákonom chránený záujem, ako aj na okolnosti spáchania skutku som dospel k záveru, že v danom prípade sú splnené všetky podmienky ustanovenia § 216 ods. 1 Tr. poriadku a podmienečné zastavenie trestného stíhania s uložením skúšobnej doby v trvaní 12 mesiacov možno považovať za opodstatnené a dostačujúce.

Podľa § 171 ods. 1 Tr. zákona kto neoprávnene prechováva pre vlastnú potrebu omamnú látku, psychotropnú látku, jed alebo prekurzor, potrestá sa odňatím slobody až na tri roky.
 
Podľa § 135 ods. 1 Tr. zákona prechovávaním omamnej látky, psychotropnej látky, jedu alebo prekurzora pre vlastnú potrebu sa rozumie mať neoprávnene v držbe po akúkoľvek dobu omamnú látku, psychotropnú látku, jed alebo prekurzor v množstve, ktoré zodpovedá najviac trojnásobku obvykle jednorazovej dávky na použitie, a to pre osobnú spotrebu.

Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Podľa § 216 ods. 2 Tr. poriadku sa skúšobná doba začína právoplatnosťou tohto rozhodnutia.  

Podľa § 217 Tr. poriadku ak obvinený v priebehu skúšobnej doby bude viesť riadny život, rozhodne orgán, splní povinnosť nahradiť spôsobenú škodu a vyhovie aj ďalším uloženým obmedzeniam a povinnostiam, prokurátor rozhodne, že sa obvinený osvedčí. Inak sa rozhodne, a to aj počas skúšobnej doby, že sa v trestnom stíhaní bude pokračovať.

	Z uvedených dôvodov bolo rozhodnuté tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Richter
prokurátor